Date: 1508
Issuing place: Tallinn
Country: Viro
Language: saksa
Document type: Piispat, Asiakirjat

Wy Nicolaus, van Godes unde des hilgen Romischen stoles to Rome gnaden bysschop der kercken Revall, bokennen unde botugen apenbare vor alsweme, de dussen bref solen szen ofte horen leszen, dath vor uns erschenen is de erafftige here Magnus Buck, kerckhere tor Nyenkercken in Vinlandt an der Russchen grensze, im gebede van Wiborch belegen im stichte van Abaw, uth rechtes erforderinge der erszamen unde vorsichtigen manne heren Johan Viandt unde Heysze Patiner, ratmanne der stadt Revall, vullmechtige gedeputerde des rades darsulves, dar denne desulvigen deputerden van wegen des rades van uns bogeren weren, na rechtes forme unde wisze den genanten heren Magnum Buck umme tuchnisse der warheit to seggende unde gevende umme etlike articule unde puncte, szo sze eme vorleggende wurden etc. Deme wy denne szo gedan hebben unde ene vormanet hebben by dem hilgen ewangelium upgelechter vynger swerende umme sodane tuchnisse der warheit to gevende, dar he umme ermanet unde gefraget wurde. Item int erste, weme dath schip tohorde, datt eme der ko. mt: volcke van Dennemarcken up der wyke to Revall genomen hebben. Darto he antwordede, ydt eme propper unde allene tohorde. Item noch wurdt he gefraget, van wo vele lasten syn schip were. Darup he antworde: van 6 lasten. Item noch wurdt he gefraget, wath gudes he in deme schepe gehat hadde unde weme dath gudt tohorde. Dartho he antworde, dath darinne geweszen weren i[½] last tranes unde twe leste roggen; des qwam eme to de tran unde den schipkynderen de roggen. Item noch wurth he gefraget, in wath gestalt unde wysze he synes schepes qwidt wurdt. Dar he to antwordede, dath schip were eme genomen up der wyke nicht veren van der hawen. Item noch wurth he gefraget, wo he uth deme schepe qwam to lande. Darup he geantwordet hefft, ere dan des heren koninges knechte myt eren schepen an syn schip qwemen, were he gevallen uth deme schepe in syn both und szo an landt qwam. Item noch wurth he gefraget, do he an landt qwam, wor he do bleff. Hirto he antwordede, was he vorth to vote gegan langes den strandt beth in de hawen. Item noch wurt he gefraget: do he in de hawen qwam, wes he dar gedan hadde: Hirup geantworth hefft, he hadde dar vor sick gefunden etlike bokande unde unbokande syner kerspele lude, Vynnen unde Karelen, den he synen noth geclaget unde angeropen hadde, synen schaden to kerende, dar he dosulves de gemelten lude upgereyszet unde gelavet hadde en last bers to gevende, dath sze eme helpen wolden syn schep unde gudt van den viande to nemende. Item noch wurth he gefraget, offte he zodane upgereyszet volck an dath schip des heren koninges volcke ock gebracht hadde. Dar he to antworde: nen, he hadde dat volck nicht angebracht, bsunder des heren koninges volcke weren in synen schepe geweszen vnde dath myth den eren bemannet vnde syn volck in ere schip gesath; underdes hadden des heren koninges volcke ander schuten vnde schepe szen ankomen; do hadden szo ere volck wedder utgesath unde utgenomen, unde syn egen schipvolck wedder ingesat. Unde do sze na den andern schepen gelopen weren, unde syn schip vor deme ancker liggen hadden laten, des do syn schypvolck de kabelen eyntwey gehaven hadden vnde dat schip driven laten na der hawen, so doch dath zodan upgereyszet volch an des heren koninges schip nye an en qwam, gewalt edder wedderstalt to donde, wente syn schip gelegen hadde benedden na sunte Birgitten wardt, vnde dath volck was geweszen myth den boten beneven dem Bloten Karle. Item noch wurth he gefraget, offte ymandes uth dem rade edder gemente der stadt Revall eme hulpe, radt, dath, myth were offte volcke, rath edder dath darto gedan vnde gegeven hadde. Dar he to antworde: nen, wente he vor der weddernemynge synes schepes nicht in der stadt geweszen were, ock nenen mynschen in der stadt gebeden, beleth edder gesproken hadde, bszunder dorch des almechtigen Godes gnaden medewerkynge vnde des hilgen heren Hinrici, synes patrones vorbiddent, dar he sick sunderlinges vorloffte, myth synen offerhanden vorplichtiget hadde, zodan syn schip wedderumme zunder anbringinge des volckes darto gevertiget, wo vorberoret is, erlanget unde in de hawen gebracht hadde, szo dath eme Goth helpen unde de hilgen ewangelia. Unde wente denne zodane vorladinge unde tuchnisse der warheit in rechtes forme unde wysze, wo vorberort, vor vns bysschop Nicolaus bavenschreven in aller maten vorhandelt unde geschen is zunder jenige argelist offte behendicheit, des syn wy von den gemelten heren rades geschikkeden to Revell gutlicken angefallen unde gebeden, en des en schyn unde getuchnisse der warheit to gevende. Unde zodanne de billicheit, rede unde recht esschet, tuchnisse der warheit to gevende, sunderlikes wen men des vorsocht unde vormanet werth, hirumme hebbe wy bysschop Nicolaus vorgemelt van dussen vorhandelden szaken den gedachten heren rades geschikkeden sulcken schyn unde tuchnisse der warheit nicht weygeren mogen. Unde des to orkunde unde merer bevestinge der warheit hebbe wy unsze majestatis ingezegell benedden an dussen breff der rechtliken tuchnissze wittliken don hangen. De gegeven unde geschreven is in deme jare unszes herrn na Christi geborth duszent viffhundert unde achte to Revall, up unszem have to dome, des fridages vor Laurentii.